Skyggejegerne: Demonenes by

Skyggejegerne: Demonenes by (orig. The Mortal Instruments: City of Bones er en amerikansk fantasy/eventyrfilm fra 2013. Filmen er regissert av Harald Zwart. Manuset er skrevet av Jessica Postigo med utgangspunkt i romanen City of Bones av Cassandra Clare. Lily Collins spiller hovedrollen som Clary Fray, og andre sentrale roller spilles av Jamie Campbell Bower, Robert Sheehan, Jemima West, Kevin Zegers, Jonathan Rhys Meyers, Jared Harris og Lena Headey.

 Om filmen 
Filmen er basert på romanen Demonenes by (orig. City of Bones) av Cassandra Clare, som er første del i bokserien The Mortal Instruments.

Filmen hadde norsk premiere 23. august 2013, og det var på forhånd knyttet forventninger til at filmen kunne gjøre det bra økonomisk, ettersom bøkene var svært populære. Hverken anmelderne eller publikum tok godt imot filmen. Den første uken spilte den inn kun 25 millioner dollar, og totalt kun 90 millioner dollar, noe som utgjorde bare 30 millioner mer enn budsjettet. Ettersom filmen viste seg å bli en fiasko, ble de allerede kunngjorte planene om en oppfølgerfilm skrinlagt.

 Handling 
Clary Fray (Lily Collins) tror hun er en helt vanlig femten år gammel jente som lever et helt vanlig liv sammen med moren Jocelyn (Lena Headey) i New York. Men så blir moren kidnappet, hun kommer i kontakt med skyggejegeren Jace Wayland (Jamie Campbell Bower) etter å ha blitt vitne til et mord på diskoteket sammen med bestevennen Simon (Robert Sheehan), og plutselig forandrer livet til Clary seg drastisk: Det viser seg nemlig at hun selv er født skyggejeger (halvt engel med spesielle krefter) og at moren også var skyggejeger i sin ungdom.

Clary får i tillegg vite viktige og sjokkerende ting om sin egen fortid, at sagnomsuste vesener som vampyrer, varulver og demoner finnes, og at den onde Valentine (Jonathan Rhys Meyers) har planer om å stjele «Dødens beger» for å «redde» skyggejegerverdenen og dermed utslette resten av menneskeheten – og at det også er han som har kidnappet moren. Det viser seg nemlig at Clary og Jocelyn er de eneste som kan få begeret til å materialisere seg.

Samtidig blir Clary stadig mer forelsket i Jace, mens Simon sliter med sine egne følelser for henne.

 Rolleliste 
 Lily Collins – Clary Fray, skyggejeger; seriens hovedfigur som utvikler seg fra å være en vanlig tenåringsjente til å bli skyggejeger. Hun blir forelsket i Jace, noe som ikke faller i like god jord hos alle. (Hope Fleury spiller Clary som barn.)
 Jamie Campbell Bower – Jace Wayland, skyggejeger. Jace er selvgod, intelligent og sarkastisk, men kan også være modig, sårbar og følsom. Han går aldri av veien for et godt slagsmål, og er meget veltalende. Han faller øyeblikkelig for Clary.
 Robert Sheehan – Simon Lewis. Mundan (menneske) og Clarys beste venn. Simon fremstår som litt nerdete, men har mye humor og pågangsmot, og bryr seg mer om sine nærmeste enn han gjør om seg selv. Han har alltid vært hemmelig forelsket i Clary, og er lojal mot henne gjennom tykt og tynt.
 Jemima West – Isabelle Lightwood. Skyggejeger og Jaces adoptivsøster. Isabelle fremstår som en tøff og kompromissløs rebell, men hun viser også at hun bryr seg om sine nærmeste. Hun viser tidlig fascinasjon for Simon.
 Kevin Zegers – Alec Lightwood, skyggejeger og Jaces homofile adoptivbror. Alec er smart og svært opptatt av regler. Han har utviklet en aggressiv væremåte som han gjemmer seg bak. Han misliker sterkt at Clary kommer inn i bildet.
 Jonathan Rhys Meyers – Valentine Morgenstern, skyggejeger, filmens antagonist. Valentine er smart og slu, og vil ikke la seg stoppe av noe for å nå sine mål. Han sitter på mange dype hemmeligheter som angår mange av karakterene.
 Jared Harris – Hodge Starkweather, skyggejeger og mentor for Jace, Isabelle og Alec. Hodge har ikke vært utenfor hovedkvarteret på årevis. Det viser seg etter hvert at han har en skjult agenda.
 Lena Headey – Jocelyn Fray, tidligere skyggejeger og mor til Clary. Jocelyn rømte fra skyggejegerkallet og prøvde å holde skyggejegerverden skjult for datteren. Hun blir kidnappet av Valentine.
 Aidan Turner – Luke Garroway, tidligere skyggejeger, nå varulv. Jocelyns beste venn, som har fungert som farsfigur for Clary. Luke er leder av varulvflokken sin, og er svært glad i både Clary og Jocelyn, som vurderer ham som en av familien.
 Godfrey Gao – Magnus Bane, en bifil høyestetrollmann fra Brooklyn, som Alec forelsker seg i. Magnus er ofte den som skyggejegerne går til om de trenger ekstra hjelp. Han liker helt tydelig Alec fra første stund.
 Kevin Durand – Emil Pangborn
 CCH Pounder – Madame Dorothea, en beboer i Clarys leiegård som viser seg å være en demon
 Robert Maillet – Samuel Blackwell
 Stephen R. Hart – broder Jeremiah
 Harry Van Gorkum – Alaric
 Elyas M'Barek – vampyrløytnant
 Jonathan Seinen – Raziel
 Chris Ratz – Eric

 Oppfølger 
 Skrinlagt film 
Allerede i mai 2013 - tre måneder før den første filmen hadde premiere - ble det bestemt at det skulle bli laget en oppfølger. Filmen skulle hete The Mortal Instruments: City of Ashes og være basert på bok nummer to i rekken, City of Ashes (som på norsk heter Den tause byen). Både Lily Collins og Jamie Campbell Bower skulle returnere til sine roller, mens Harald Zwart så ut til å fortsette som regissør. Filmingen skulle starte høsten 2013. Disse planene ble imidlertid skrinlagt på grunn av at filmen fikk dårlige kritikker, floppet på kino og bare så vidt spilte inn igjen budsjettet.

 TV-serie 
Da planene om en ny film ble skrinlagt, ble det i stedet blitt bestemt at The Mortal Instruments skulle bli TV-serie, med produksjonsstart i 2015. Produsentene kunngjorde tidlig i 2015 at noen av hovedrollene skulle spilles av Katherine McNamara (Clary), Dominic Sherwood (Jace), Alberto Rosende (Simon) og Emeraude Toubia (Isabelle).

TV-serien fikk tittelen Shadowhunters, og hadde premiere i USA på kanalen ABC Family i januar 2016.

 Trivia 
 Alex Pettyfer var førstevalget for rollen som Jace, men han avslo. Alexander Ludwig, Xavier Samuel, Nico Tortorella, Leebo Freeman, Max Irons, Ed Speleers, Douglas Booth og Lucas Till gjorde alle en audition, men tapte for Jamie Campbell Bower.
 Chris Riggi gjorde audition for rollen som Alec Lightwood.
 Referanser 

 Eksterne lenker 



Kategori:Filmer fra 2013
Kategori:Eventyrfilmer fra USA
Kategori:Fantasyfilmer fra USA
Kategori:Actionfilmer fra USA
Kategori:Ungdomsfilmer fra USA
Kategori:Filmer basert på bøker
Kategori:Engelskspråklige filmer